S-3418/2022

Mál þetta, sem dómtekið var 28. september 2022, er höfðað með ákæru, útgefinni af lögreglustjóranum á höfuðborgarsvæðinu 12. júlí 2022, á hendur E-kk-þgf I-kk-þgf Á-kk-þgf, kt. [...], [...], Reykjavík, „fyrir fíkniefnalagabrot með því að hafa, fimmtudaginn 19. nóvember 2020, í bílskúr að [...] í Reykjavík, haft í vörslum sínum 16 kannabisplöntur og 20,15 gaf maríhúana, sem ákærði hafði ræktað um nokkurt skeið fram til þess dags.

Telst brot þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á 16 kannabisplöntum og 20,15 gaf maríhúana sem hald var lagt á, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018. Einnig er krafist upptöku á straumbreyti og gróðurhúsalampa sem lögregla lagði hald á, skv. munaskrá lögreglu nr. [...], skv. heimild í 7. mgr. 5. gr. sömu laga, sbr. og 1. mgr. 69. gr. a almennra hegningarlaga nr. 19/1940, en munirnir voru notaðir til framleiðslu kannabisplantnanna.“

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 6. júlí 2022, hefur ákærði ekki áður sætt refsingu og verður það metið honum til refsimildunar, sbr. 5. tölul. 1. mgr. 70. gr. almennra hegningarlaga nr. 19/1940. Þá er litið til þess að ákærði hefur greiðlega játað sök fyrir dómi, sbr. 8. tölul. 1. mgr. 70. gr. laga nr. 19/1940.

Með hliðsjón af framangreindu, sakarefni þessa máls og dómvenju þykir refsing ákærða hæfilega ákveðin fangelsi í 30 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1040, sbr. 4. gr. laga nr. 22/1955.

Með vísan til lagaákvæða í ákæru eru gerðar upptækar 16 kannabisplöntur, 20,15 gaf maríhúana, straumbreytir og gróðurhúsalampi sem hald var lagt á við rannsókn málsins. Ákærði greiði málsvarnarþóknun skipaðs verjanda síns, G-kk-ef T-kk-ef lögmanns, 167.400 krónur að meðtöldum virðisaukaskatti, og 86.815 krónur í annan sakarkostnað.

Af hálfu ákæruvaldsins flutti málið B-kk-nf S-kk-nf S-kk-nf saksóknar fulltrúi fyrir L-kvk-þf Á-kvk-þf aðstoðarsaksóknara.

K-kk-nf K-kk-nf aðstoðarmaður dómara kveður upp dóm þennan.

DÓMSORÐ:

Ákærði, E-kk-nf I-kk-nf Á-kk-nf, sæti fangelsi í 30 daga en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði sæti upptöku á 16 kannabisplöntum, 20,15 gaf maríhúana, straumbreyti og gróðurhúsalampa.

Ákærði greiði málsvarnarþóknun skipaðs verjanda síns, G-kk-ef T-kk-ef lögmanns, 167.400 krónur að meðtöldum virðisaukaskatti, og 86.815 krónur í annan sakarkostnað.

K-kk-nf K-kk-nf